सुनवाई के दौरान रूपर्ट मर्डोक पर हमला  
ब्रिटेन में फोन हैकिंग घोटाले की जांच करने वाली संसदीय समिति में सुनवाई के दौरान एक व्यक्ति ने मर्डोक पर प्लास्टिक की प्लेट से हमला कर दिया।
ब्रिटेन में फोन हैकिंग घोटाले की जांच करने वाली संसदीय समिति में सुनवाई के दौरान अनधिकृत रूप से प्रवेश करने वाले एक व्यक्ति ने मीडिया मुगल रूपर्ट मर्डोक पर प्लास्टिक की प्लेट से हमला कर दिया। 80 वर्षीय मर्डोक के कंधे पर एक व्यक्ति ने पीछे से प्लास्टिक की प्लेट से हमला किया। इस प्लेट में दाढ़ी बनाने वाला झाग था।  इस पूरे घटनाक्रम के चलते संसदीय समिति के समक्ष चल रही सुनवाई करीब 10 मिनट तक रुक गई। मर्डोक की चीन मूल की पत्नी सहित कुछ लोगों का एक समूह हमलावर से भिड़ गया। ऐसा लगा कि उनकी पत्नी ने हमलावर व्यक्ति को थप्पड़ मार रही थीं।  बाद में पुलिसकर्मियों ने उसे पकड़ लिया और उसे बाहर ले गए। इस दौरान मर्डोक शांत दिखे। मर्डोक को बचाने का प्रयास कर रहे उनके पुत्र परेशान दिखे। जब सुनवाई शुरू हुई तब मर्डोक ने अपना जैकेट उतार दिया और अपना बयान जारी रखा।  फोन हैकिंग के इस मुद्दे ने ब्रिटिश व्यवस्था को हिलाकर रख दिया है और इसके चलते प्रधानमंत्री डेविड कैमरन अत्यधिक दबाव में हैं। इस घोटाले में देश के दो शीर्ष पुलिस अधिकारियों को अपने पद से इस्तीफा देना पड़ा। मर्डोक ने अपने पुत्र के साथ पेश होते हुए फोन हैकिंग के लिए क्षमा मांगी और ब्रिटिश सांसदों से कहा, ये गतिविधियों हमारी कंपनी के मानकों के अनुरूप नहीं हैं।  उन्होंने कहा कि जो भी हुआ, उससे वह काफी दुखी हैं, इसलिए अखबार को बंद कर दिया। साथ ही मर्डोक ने यह भी कहा उन्हें फोन हैकिंग के बारे में कोई जानकारी नहीं थी।तनावपूर्ण माहौल में हुई सुनवाई के दौरान मर्डोक और उनके पुत्र ने फोन हैकिंग स्कैंडल के लिए माफी मांगी। इस घोटाले के कारण मर्डोक के मीडिया घराने को नुकसान पहुंचा है और पुलिस तथा नेता इसकी चपेट में आ गए हैं। मर्डोक और उनके पुत्र ने सांसदों से कहा, ये गतिविधियां हमारी कंपनी के अपेक्षित मानकों के अनुरूप नहीं थीं।  ऑस्ट्रेलिया में जन्मे और वैश्विक मीडिया घराने द न्यूज कॉरपोरेशन के प्रमुख मर्डोक ने घोटाले की जांच कर रही हॉउस ऑफ कॉमंस की संस्कृति, मीडिया तथा खेल मामलों की समिति से कहा, यह मेरे जीवन का सबसे विनम्रता भरा दिन है। समिति यह पता लगाने के लिए जांच कर रही है कि न्यूज ऑफ द वर्ल्ड ने किस सीमा तक अपराध किया।  80 वर्षीय मर्डोक ने कहा कि उन्हें यह जानकर बहुत हैरानी और शर्मिन्दगी हुई है कि उनके समाचार पत्र न्यूज ऑफ द वर्ल्ड ने मिली डाउलर नाम की 12 वर्षीय लड़की का फोन भी हैक किया था। उन्होंने सांसदों को बताया कि उन्हें इस बात की जानकारी नहीं थी कि हैकिंग का प्रसार पहले किए गए दावे से कहीं अधिक था।  उन्होंने कहा कि उन्हें उनके कुछ कर्मचारियों ने उन्हें निश्चित तौर पर दिग्भ्रमित किया। मर्डोक ने फोन हैकिंग घोटाले की पूरी तरह जिम्मेदारी लेने से इनकार कर दिया। सांसद जिम शेरिडेन ने उनसे सवाल किया, क्या आप यह स्वीकार करते हैं कि आखिरकार इस पूरे प्रकरण के लिए आप ही जिम्मेदार हैं। इस पर मर्डोक ने दो टूक जवाब दिया, नहीं। उन्होंने कहा, इस संस्थान के लिए मैंने ऐसे लोगों को नियुक्त किया था, जिन पर मुझे पूरा भरोसा था कि वे इसे ठीक तरह से संचालित कर सकते हैं।  मर्डोक के ब्रिटेन में मीडिया में 40 वर्ष के करियर में ऐसा पहली बार हुआ है, जब उन्हें सांसदों की ओर से सीधी पूछताछ का सामना करना पड़ा है। समिति के समक्ष पेश हुईं न्यूज इंटरनेशनल की पूर्व मुख्य कार्यकारी अधिकारी रेबेका ब्रूक्स ने कहा कि वह इस बात से अवगत थीं कि न्यूज ऑफ द वर्ल्ड ने निजी जासूसों की सेवाओं का इस्तेमाल किया था।  43 वर्षीय रेबेका ने कहा, मैं इस बात से अवगत थी कि न्यूज ऑफ द वर्ल्ड ने निजी जासूसों का इस्तेमाल किया। हैकिंग घोटाले में मुख्य तौर पर निशाने पर आईं रेबेका ने कहा कि उन्होंने पुलिसकर्मियों को भुगतान किए जाने को कभी मंजूरी नहीं दी थी। उन्होंने बातचीत टैप करने के लिए खेद जताते हुए कहा, हमने सबूतों के लिए जितना जल्दी संभव था, उतनी जल्दी काम किया।  रेबेका ने सांसदों से कहा, गलतियां हुईं, लेकिन हम उन्हें दुरूस्त कर रहे हैं। इस मुद्दे ने ब्रिटिश व्यवस्था को हिलाकर रख दिया है और इसके चलते प्रधानमंत्री डेविड कैमरन अत्यधिक दबाव में हैं। इस घोटाले में देश के दो शीर्ष पुलिस अधिकारियों को अपने पद से इस्तीफा देना पड़ा।  कैमरन ने न्यूज ऑफ द वर्ल्ड के पूर्व संपादक एंडी कोउल्सन को अपने संपर्क विभाग का प्रमुख नियुक्त किया था। कोउल्सन को दो सप्ताह पहले गिरफ्तार किया था। वह फोन हैकिंग के आरोपों के चलते ही संपादक पद से इस्तीफा दे चुके थे। मर्डोक ने कहा कि न्यूज ऑफ द वर्ल्ड उनके वैश्विक व्यापार का मात्र एक प्रतिशत है।  सुनवाई की शुरुआत में न्यूज इंटरनेशनल के अध्यक्ष जेम्स ने हैकिंग कांड के पीड़ितों से माफी मांगते हुए कहा कि उन्हें अफसोस है कि उनका संगठन अपेक्षित मानकों पर खतरा नहीं उतरा। उन्होंने कहा कि वह चीजों को दुरूस्त करने के लिए प्रतिबद्ध हैं और यह सुनिश्चित कराना चाहते हैं कि इस तरह की घटनाओं की पुनरावृत्ति नहीं हो।